TRUE-AIS-DTAC แข่งเดือดอัดโปร 4G ในงาน Thailand Mobile Expo 2016
TRUE-AIS-DTAC แข่งเดือดอัดโปร 4G ในงาน Thailand Mobile Expo 2016
11 ก.พ. 2559

ผู้ประกอบการโทรศัพท์เคลื่อนที่ 3 ค่ายยักษ์ใหญ่ทั้ง บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC,บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC และ บริษัท ทรู คอร์ปอเรชั่น จำกัด (มหาชน) หรือ TRUE ต่างออกโปรโมชั่นดุเดือดเพื่อแย่งชิงลูกค้าสมาร์ทโฟน 4G ในงาน Thailand Mobile Expo 2016 ระหว่างวันที่ 11-14 กุมภาพันธ์ 2559 ณ ศูนย์การประชุมแห่งชาติสิริกิติ์ ท่ามกลางภาวะการแข่งขันที่รุนแรงในอุตสาหกรรม
ค่ายเอไอเอสจัดทัพสมาร์ทโฟนยอดฮิต หลากรุ่น ราคาลดพิเศษ พร้อมโปรโมชั่นแพ็กเกจ 4G Super Deal ใหม่สุดคุ้มภายในงาน โดยภายในงานจะเปิดจำหน่าย “Samsung Galaxy View” แท็ปเลตหน้าจอยักษ์ ขนาด 18.4″ เป็นครั้งแรกในประเทศไทย โดยลูกค้าเอไอเอสรับส่วนลดพิเศษ 4,000 บาท เมื่อสมัครแพ็กเกจสุดคุ้ม ,AIS LAVA 4G A2 ลด 5,000 บาท เหลือเพียง 2,290 บาท จากปกติ 7,290 บาท ที่มาพร้อมแพ็กเกจสุดคุ้ม “4G Super Deal” เป็นต้น
ขณะที่ค่ายดีแทค เปิดตัวดีแทคโฟนรุ่นใหม่ล่าสุด “โจอี้ เจ็ท 2” (Joey Jet2) พร้อมกับโปรโมชั่นและของแถม อีกทั้งยังมีโปรโมชั่นมากมาย อาทิ ลูกค้าดีแทคนำอายุการใช้งานมาแลกซื้อสมาร์ทโฟน 4G รับส่วนลดสูงสุด 2,500 บาท , โปรโมชั่นซื้อสมาร์ทโฟน 4G รุ่นที่ร่วมรายการ แถมฟรีอีก 1 เครื่อง , โปรโมชั่น เมื่อซื้อสมาร์ทโฟนรุ่นใดก็ได้ในงาน TME มาเปิดเบอร์ใหม่กับดีแทครับส่วนลดค่าบริการ 2,400 บาท พร้อมรับของสมนาคุณสุดพิเศษอื่น ๆ อีกมากมาย เพื่อให้ลูกค้าดีแทคและลูกค้าทั่วไปสามารถเป็นเจ้าสมาร์ทโฟนในราคาสุดคุ้ม พร้อมสัมผัสสปีดอีกขั้นของดีแทค super 4G ที่มีความเร็วมากขึ้นถึง 3 เท่า
นายกิตติณัฐ ทีคะวรรณ หัวหน้าคณะผู้บริหารด้านการพาณิชย์ ธุรกิจโมบายล์ ของ TRUE เปิดเผยว่า ทรูมูฟ เอช ยกขบวนสมาร์ทโฟนรุ่นยอดนิยมจัดโปรโมชั่นทั้งลดค่าเครื่อง แจกฟรีสมาร์ทโฟน มอบฟรีของแถมมากมาย โดยผู้ที่ซื้อสมาร์ทโฟนทุกรุ่น รับฟรีเน็ต 4G เพิ่ม 60 GB หรือรับส่วนลดค่าบริการรายเดือนเพิ่มรวม 2,400 บาท นอกจากนี้ยังมีเปิดตัวทรู สมาร์ท 2 รุ่นใหม่ล่าสุด ทรู สมาร์ท 4G SPEEDY 5.0″ และทรู สมาร์ท MAX 4.0″ พร้อมโปรโมชั่นจัดเต็ม และหูฟัง Beats ราคาพิเศษสุดๆ เฉพาะลูกค้าในงาน Thailand Mobile Expo 2016
ทั้งนี้ กลุ่ม TRUE เป็นผู้ให้บริการโทรศัพท์เคลื่อนที่ครบทุกคลื่นทั้ง 900,850,800 และ 2100 MHz โดยคลื่น 900 MHz จะเริ่มให้บริการในเดือนมี.ค.59 หลังได้รับใบอนุญาตและพร้อมให้บริการครอบคลุมทั่วประเทศภายในเดือนพ.ค.59
 